Grau ahkyak ai shiga gaw Hpyenma Mahaw Awng shi hkrai myendap langai hpe sa zing ai kaw myen hpyenla 7 hpe apyaw sha singte kau ai hpang kaga myen hpyenla ni gaw numla she bra rai hprawng mat ma ai da. Badang dip la lu ai arung arai ni grai law nna shi hkrai mazang la she ndang mat nu ai. Dai ten hta myen ni a ration u jahkraw mu dat ai hte kawsi nga ai shi a manang ni hpe wa jaw sha mayu ai myit katu wa ai majaw dang lu ai made masawm hpai dat ai nga yang kaga gaw sinat lau 2 hte pala 100 jan sha lu hta hpai nu ai. Mahaw Awng gaw shi a manang ni hpe u shan jahkraw wa gam jaw lu ai hpe na chying myit dik nu ai. Dai shaloi Ginjaw kaw nna shi hpe GYI arawng aya hte tsang shalun ya ai hta n-ga, gumhpraw kyat wan langai mung kumhpa hku nna hkap shagrau la masai. Matut nna Gyi Mahaw Awng gaw grau kaba ai myen hpyendap sa zing na matu masing nnan jahkrat tawn nu ai. Ndai ga baw ni hte seng nna Salang Prangtai a ningmu gaw gara hku rai kun, naw sanglang dan yu rit.
PRANGTAI:- Shinggyim masha hte dusat dumyeng malen pyen u ni yawng tinang a buga Hugawng pa zawn re ai kaw na hprawng yen ra ai gaw tai hpyen ni a myusha shamyit masing a majaw rai nna dai ni na ten hta myutsaw WP sha ni gaw num, la, asak kaji kaba n lata ai tai hpyen wa hpe jawm ninghkap gasat nga masai. Tai wa gaw mungdan manghkang hpe hpyen masa hte sha sanglang na matu dawdan tawn ai hte maren gasat nga sai. Dai hpe myutsaw WP sha ni hkrak sha chye tawn sai rai nna galaw ging ai hte maren galaw nga masai. Ladat jaw jaw hte awngdang lam lu wa na mara ai. Mungmasa bawngban ai gaw bawng mayu la nna hkrum bawng nga ai gaw n rai na ma ai. Grup yin hte mungkan a masa hta hkan nna myusha lam yan kaw jahtuk nga ai rai na ma ai. La ma shanhte hta hpyen wa hpe tsepkawp dang kau lu na n-gun rawng ai rai yang jahtuk chyai n ra na re. Tinang ra sharawng ai pandung kaw du wa lu na matu n-gun hpe machyu ai hte awngdang wa mai na re. Ndai lam hte seng nna yu la mai ai kasi ni gaw, tinang a n-gun kya nga ninglen pawt singdawng ai myit hpe sha machyu nna mi di chyip gasat wa ai myusha nkau hpe dai ni na ten hta mungkan kaw n mu mat ai hta n-ga, maumwi mausa hta pyi prai wa nga magang sai. Ndai zawn re ai ten hta shada dang rang hkat magang majan sum wa magang byin wa ai lam na wa yu saga ai.
Madung gaw masha amyu langai hpe shamyit kau lu na matu hpyen wa a tsaw htum ai ladat gaw dai amyu shada a lapran kaw ndum shamyi ninghkap hkat shangun ai lam rai nga ai majaw hpyen wa a mahkam kaw nsa kataw ya na matu na chying sadi ra na ma ai. Shanglawt hpu-awn nkau hpe hkringsa mat shangun na lam myit na malai, gara hku di yang grau shalaw la lu na hpe mahtang masing shalat ra na ma ai. Mungkan kaw kade ram ai wa raitim shara shagu kaw lang mai ai n rai nga ai. Masha langai hpe shi hte htaphtuk ai shara kaw lang lu ai rai yang gaw masan sa mai ai. Hkaw tsun chye ai, laika ka chye ai, uphkang chye ai, majan gasat chye ai, hkai lu hkai sha, rem lu rem sha, dut lu dut sha chye ai, tsa ya, kani ya, masu chye ai zawn re ai ni yawng gaw shi shara hte shi shara kaw akyu jashawn mai ai hkrai re. Shi hte gingdan ai shara kaw jai lang chye ai uphkang du a matu gaw yawng hpe akyu jashawn chye ai rai nna masha shajan langai mung n nga ai. Myi kyaw ai gumgai dingla ni hpe mung n law htum kyu hpyi ai lit kaw akyu jashawn mai ai majaw asak naw hkrung nga ai WP myusha ni hta masha shajan n nga ai hpe mu ya ai hku re.
Ya hte Hpawng Seng makau kaw myutsaw hpyenla ni hte tai ni majan gasat hkat ma ai da. MHH hpung na myutsaw wa la langai gaw tsa ya raitim nhtoi ram daw mi tsa n katut ai majan matut manoi hkan gasat hkawm ai kaw myen hpyenla lagyim nga ai hpe asan sha mu nna hpang jahtum pala langai sha ngam sai majaw n shut hkra shading shingte dat nu ai. Raitim lata nau gari ai majaw shi shading ai hpyenla hpe n hkra kau nu ai. Grai shim ai hte nam sumwum kaw makoi nga ai myen du a kahtan kaw she hpawk wa hkra nna dai du gaw gumlawt marawn si wa ai nsen hpe jawm na dat ai hte hpang hkan hpyen la ni gaw lawt lu na shara de hprawng bra mat masai da. Myutsaw MHH wa la a pala langai hte dai majan hpe dang la lu sai. Teng ai, WP myusha ni hta masha shajan langai mung n nga ai gaw kaja nan teng nga sai.
Agyi Mahaw Awng gaw kyu hpyi ja ai wa rai yang she rai na. Raitim shi gaw myit san seng ai wa rai nna shi a shingdu grup yin kaw hpun palawng ahpraw hpun ai lamu kasa ni shinggrup nga ai marang e tai hpyen ni a ningmu hta gaw yupmang kaw pyi rai n mu yu ai na chying hkrit hpa hpyen hpung hpe mu ai rai na ma ai. Shing rai dai hkan na tai ni gaw numla she bra rai hprawng bra ma ai rai na sai. Agyi Mahaw Awng matut gasat sa wa na majan ni hta grau dam lada ai awngdang lam ni matut manoi shu la lu na matu grau dam lada ai ladat jawm shalat nna kahkyin gumdin ai n-gun lang ra na ma ai. Shing re ai hta hkan nna kaga myutsaw hpyendu hpyenla ni yawng mung shingdu kaw lamu kasa ni bausin ya ai hpe hkam la lu mu ga, tinang a myit masin hkumhkrang hpe jasan jaseng nna majan gasat sa wa ai hte myusha ni a yaw shada tawn ai pandung de teng teng du wa lu na ma ai. Matut nna Salang Pyilan a ningmu na mayu ga ai. Salang Pyilan gaw mungkan grup pyen jawt hkawm timung, nbungli jahpu n jaw ra ai, tinang a singkaw hpe machyu nna pyen hkawm ai nga yang, pyen magang singkaw n-gun ja magang re ai majaw myusha ni a matu akyu grai rawng nga sai.
PYILAN:- Salang Prangtai sanglang dan ai hpe na la lu ai majaw myit n-gun grai rawt jat wa re sai. Dai ni na prat hta hkan nna tsun ga nga yang, myusha hte mungmasa lam yan gaw na chying dam lada ai rai nna mungdan kata kaw shakut nga ai zawn, ni ai tsan ai maigan mungdan hkan e mung dangdi dang dep ai made jahtuk ganawn mazum ra na ma ai. Shamu shamawt lam hta shangwang kaba jat wa na matu myusha ni lahkrip ra ra jahtuk sa wa ra na ma ai. Ndai ten hta WP myusha ni gaw n law htum mungdan 22 kaw shanu sa wa nga masai. Kade rawt jat ai mungdan hkan e du hkawm wa ai raitimung, npawt nhpang hku nna tinang a mungdan madang hpe madung tawn nna jahtuk sa wa ra na ma ai.
KIO salang ni hku nna mung dang di ai atsam hte mungdan kata na kaga hpu nau rawt malan hpung ni hpe hkan hkrum jahkrup ai zawn, maigan mungdan hkan na ahkyak ai masha kaba ni hte mung hkan hkrum shaga nga ma ai. Myusha lam yan hte mungmasa lam yan ni gaw na chying dam lada ai rai nna rawt jat nga sai mungdan hkan na ni gaw shanhte a hpyen wa hpe dang la na matu dai hpyen wa hte chye ganawn hkra ladat tam ai hpe mung mu wa yu saga ai. Shing rai jahtuk sa wa ai ten hta tai wa a man kaw n sa gashawt hkrup na matu mung sadi sahka hte lahkam langai a hpang langai htawt sa wa nga ma ai hpe maram lu ai.
Npawt nhpang hku nna tinang a myusha ni hpe jahten sharun na matu lapran kaw sumprat bang ya ai satan wa a hpaji hpe mu chye nna yen kau lu ai atsam gaw manut hte nhkan e sha kau nlu ai sali wunli rai nna prat hte prat rawt jat galu kaba wa ai myusha ni byin tai wa lu na re. WP myusha ni kadai raitimung tinang a amyu ni tut nawng e grin sa rawt jat wa lu na hpe ra sharawng ai ni hkrai rai nga ma ai majaw ngangkang ai hkam la lam hpe manoi manat arang shatai nhtawm dingyang amyat prut pru wa na masing hpe ngang kang ai atsam hte tek jum sa wa na matu ngai malen pyen u langai hku nna lajin dat ai law.
Puk Dun
11 July 2012
kac_Latn kac_Latn kac_Latn kac_Latn kac_Latn kac_Latn kac_Latn kac_Latn dik_Latn eng_Latn